DA Den Europæiske Unions Tidende C 140/28

Sag anlagt den 18. april 2007 — Areva m.fl. mod Kommissionen

(Sag T-117/07)

(2007/C 140/49)

Processprog: fransk

Parter

Sagsøgere: AREVA SA, AREVA T&D HOLDING SA, AREVA T&D SA (Paris, Frankrig) og AREVA T&D AG (Oberentfelden, Schweiz) (ved Rechtsanwältin A. Schild og avocat J.-M. Cot)

Sagsøgt: Kommissionen for De Europæiske Fællesskaber

Sagsøgernes påstande

— Artikel 1 i Kommissionens beslutning af 24. januar 2007 annulleres, for så vidt som, for det første, denne bestemmelse pålægger AREVA T&D SA og ALSTOM SA solidarisk ansvar for konkurrencebegrænsende adfærd, der iværksattes mellem den 7. december 1992 og den 8. januar 2004, og, for det andet, denne bestemmelse pålægger AREVA T&D SA, AREVA T&D AG, AREVA T&D HOLDING SA og AREVA SA solidarisk ansvar for konkurrencebegrænsende adfærd, der iværksattes mellem den 9. januar 2004 og den 11. maj 2004.

— Subsidiært annulleres den bøde, som AREVA T&D SA, AREVA T&D AG, AREVA T&D HOLDING SA og AREVA SA er blevet pålagt, eller der foretages en væsentlig nedsættelse heraf.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har med dette søgsmål nedlagt påstand om annullation af Kommissionens beslutning K(2006) 6762 endelig udg. af 24. januar 2007 om en procedure i henhold til artikel 81 EF og artikel 53 EØS (sag COMP/F/38.899 — gasisoleret koblingsudstyr) om et kartel på området for projekter angående gasisoleret koblingsudstyr vedrørende manipulation af udbud angående disse projekter, fastsættelse af minimumspriser ved tilbud, tildeling af kvoter og projekter og udveksling af oplysninger. Sagsøgerne har nedlagt en subsidiær påstand om nedsættelse af de bøder, som de er blevet pålagt ved den anfægtede beslutning.

Sagsøgerne gør syv anbringender gældende til støtte for deres påstande.

Det første anbringende vedrører Kommissionens tilsidesættelse af den i artikel 253 EF fastsatte begrundelsespligt, idet begrundelsen er selvmodsigende og utilstrækkelig, bl.a. for så vidt angår fastlæggelsen af ansvaret for konkurrencebegrænsende adfærd, det med ALSTOM SA pålagte solidariske ansvar og forhøjelsen af den pålagte bødes grundbeløb på grund af AREVA T&D SA's førende rolle i forbindelse med overtrædelsen.

Sagsøgerne kritiserer med deres andet anbringende, at Kommissionen har tilsidesat artikel 81 EF og navnlig retsreglerne vedrørende pålæggelse af ansvar for en overtrædelse, idet den har lagt til grund, at AREVA T&D SA og AREVA T&D AG var ansvarlige for konkurrencebegrænsende adfærd, der lå forud for tidspunktet for ALSTOM SA's afståelse af disse selskaber, selv om Kommissionen har lagt til grund, at disse selskaber ikke var uafhængige af ALSTOM SA forud for denne afståelse.

Det tredje anbringende, der gøres gældende af sagsøgerne, vedrører tilsidesættelse af artikel 81 EF, idet Kommissionen lagde til grund, at AREVA SA og AREVA T&D HOLDING SA var ansvarlige for konkurrencebegrænsende former for adfærd, der kan henføres til disse selskabers direkte eller indirekte datterselskaber AREVA T&D SA og AREVA T&D AG, selv om Kommissionen ifølge sagsøgerne ikke har godtgjort, at AREVA SA og AREVA T&D HOLDING SA faktisk kontrollerede disse datterselskaber på tidspunktet for overtrædelserne.

Det fjerde og femte anbringende vedrører tilsidesættelse af artikel 7 og 81 EF, nærmere bestemt reglerne om solidarisk ansvar for overtrædelser. Sagsøgerne gør gældende, at Kommissionen ikke kunne pålægge AREVA T&D SA og ALSTOM SA solidarisk ansvar, eftersom selskaberne ikke udgjorde en økonomisk enhed, og at et sådant solidarisk ansvar indebærer en retsstridig delegering af Kommissionens beføjelse til at pålægge sanktioner samt en tilsidesættelse af de grundlæggende principper om ligebehandling, retssikkerhed og effektiv domstolskontrol.

Med det sjette anbringende kritiserer sagsøgerne, at der i den anfægtede beslutning er foretaget en urigtig anvendelse af begrebet førende rolle og dermed er sket tilsidesættelse af artikel 81 EF og retningslinjerne for beregningen af bøder (1) samt flere almindelige retsprincipper.

Med det sidste anbringende gør sagsøgerne gældende, at Kommissionen har foretaget en urigtig bedømmelse af rækkevidden af det samarbejde, som sagsøgerne bidrog med i forbindelse med undersøgelsesproceduren, hvilket udgør en tilsidesættelse af artikel 81 EF og de retningslinjer for samarbejde, der er fastsat i meddelelsen om bødefritagelse eller bødenedsættelse i kartelsager (2).

(1) EFT C 9 af 14.1.1998, s. 3.

(2) EFT C 45 af 19.2.2002, s. 3.